Saga Kiwanis

1. Staðreyndir um Kiwanishreyfinguna

Kiwanishreyfingin var stofnuð í Detroit í Michiganfylki í Bandaríkjunum þann 21.janúar 1915. Þann 1.nóvember 1916 var fyrsti klúbburinn stofnaður í Kanada í Hamilton í Ontarioríki. Sama ár var heitið "Kiwanisklúbbur" tekið upp á fundi í Cleveland í Ohio (USA). Átta árum síðar var heitinu breytt í "Kiwanis International" (Alþjóðahreyfing Kiwanisfélaga) og þá var stofnskrá sú og lög staðfest, sem gilda enn í dag, svo og meginmarkmiðin sex. Kiwanishreyfingin óx jafnt og þétt, bæði í Bandaríkjunum og Kanada, í nær hálfa öld áður en ákveðið var að breiða hana út til annarra heimsálfa og þjóða, en það var árið 1961.

Árið 1962 var fyrsti klúbbur utan Bandaríkjanna og Kanada stofnaður, en það var í Mexíco og skömmu síðar var annar stofnaður á Bahamaeyjum. Árið 1963 voru 7 klúbbar stofnaðir í Evrópu, sá fyrsti 25. febrúar í Vínarborg í Austurríki. Fyrsti klúbburinn á Norðurlöndum var stofnaður 10.janúar 1964 í Osló í Noregi og fjórum dögum síðar var komið að Íslandi, en þá var Kiwanisklúbburinn Hekla stofnaður í Reykjavík og var hann 9. klúbburinn sem stofnaður var í Evrópu.

Tveimur árum síðar eða 31.mars 1966 var annar klúbbur stofnaður en það var Kiwanisklúbburinn Katla í Reykjavík. Þar með má segja að Kiwanishreyfingin hafi náð fótfestu á Íslandi og voru fjölmargir klúbbar stofnaðir í kjölfarið.   
  
Heildarfjöldi Kiwanisklúbba í heiminum er um 8600 og félagatala þeirra er rúmlega 310 þúsund manns. En ef teknir eru með meðlimir klúbba úr ungliðahreyfingu Kiwanis og fleiri hliðarklúbba hreyfingarinnar eru um 600 þúsund manns tengdir hreyfingunni.

Fjöldi Kiwanisklúbba í umdæminu Ísland-Færeyjar hefur mest orðið 49. Í dag eru starfandi 35 Kiwanisklúbbar í umdæminu með um sjö hundruð félögum.

Lengi vel var Kiwanishreyfingin eingöngu skipuð körlum. En á árinu 1987 var samþykkt á heimsþingi Kiwanis, að leyfilegt væri að taka konur inn í hreyfinguna. Stuttu síðar hófst innganga kvenna í íslensku Kiwanishreyfinguna. Fyrsti Kiwanisklúbburinn sem eingöngu var skipaður konum var stofnaður 1989 en það er Kiwanisklúbburinn Harpa.

Stærsta verkefni íslensku Kiwanishreyfingarinnar er sala K-lykilsins sem er landssöfnun. Ágóðinn af verkefninu hefur runnið til styrktar geðsjúkum, undir kjörorðinu "Gleymum ekki geðsjúkum". K-dagur var fyrst haldinn árið 1974 og hefur síðan verið haldinn þriðja hvert ár frá þeim tíma. Tákn dagsins hefur verið K-lykillinn, en það er barmmerki, sem hefur verið selt af Kiwanisfélögum til öflunar fjár til verkefnisins. Í minni bæjarfélögum ganga félagar í hús og selja merkin, en á höfuðborgarsvæðinu hafa menn lagt áherslu á sölu við verslanir og stórar verslunarmiðstöðvar.

Samhliða hafa verið seldir ýmsir táknrænir hlutir til fyrirtækja og einstaklinga, sem merktir eru Kiwanishreyfingunni. Alls hafa safnast ríflega 400 milljónir króna vegna K-daga frá upphafi.

Frá stofnun fyrsta íslenska Kiwanisklúbbsins hefur íslensk/færeyska Kiwanishreyfingin veitt 1,5 miljarði króna til líknarmála á Íslandi og í Færeyjum fram til 1999.

Íslenska Kiwanishreyfingin hefur átt nokkra félaga sem hafa orðið Evrópuforsetar.

Einn félagi úr íslensku Kiwanishreyfingunni hefur gengt starfi heimsforseta. Það er Eyjólfur Sigurðsson, sem var heimsforseti starfsárið 1995-1996.